INTERVJU ŽIVOTNE PRIČE
Uvodni komentari

Ovo je intervju o vašoj životnoj priči. Zamoliću vas da igrate ulogu pripovedača koji priča o svom sopstvenom životu – da konstruišete priču o sopstvenoj prošlosti, sadašnjosti i onome što vidite kao svoju budućnost. Priča je selektivna; ona ne uključuje sve što vam se ikad dogodilo. Zamoliću vas da se usredsredite na nekoliko ključnih stvari u svom životu – na ključne scene, likove i ideje. Ne postoje ispravni i neispravni odgovori na moja pitanja. Vaš zadatak je jednostavno da mi pričate o nekim od najznačajnijih stvari koje su se dogodile u vašem životu i o tome kako zamišljate razvoj svog života u budućnosti. Važno je da znate da svrha ovog intervjua nije da ja ustanovim da li je sve u redu s vama ili šta nije u redu, niti o njemu treba da razmišljate kao o nekoj vrsti „terapijske seanse“. Intervju služi za istraživačke svrhe i glavni cilj je jednostavno da čujem vašu priču. 
Intervju je podeljen na nekoliko delova. Vodiću vas kroz njega tako da ga kompletiramo za otprilike sat i po. Da bismo u tome uspeli, važno je da se ne „zaglavimo“ u ovim prvim delovima, posebno baš u prvom u kome ću vas zamoliti da prikažete globalni rezime ili nacrt svoj priče. Intervju počinje opštim stvarima i kreće se ka posebnim. Stoga ne treba da dajete mnogo detalja u prvom odeljku u kome ćete prikazati taj opšti nacrt priče. Detalji će doći kasnije.
Nadam se da će vam intervju biti prijatan.
Imate li nekih pitanja?

I. Životna poglavlja
Molim vas da počnete tako što ćete zamisliti svoj život kao priču. Sve priče imaju likove, scene, zaplete itd. Postoje vrhunci, teški trenuci, dobra i loša vremena, heroji i zlikovci itd. Duža priča ima i svoja poglavlja. Razmišljajte o svojoj životnoj priči kao o priči koja sadrži nekoliko različitih poglavlja. Koja bi to poglavlja mogla biti? Ono što treba da uradite kao pripovedač je da mi date globalni plan ili rezime svoje priče, poglavlje po poglavlje. Možete da napravite onoliko poglavlja koliko želite, ali se sugeriše da to bude između 2 i 7. Ako možete, dajte svakom poglavlju naslov i opišite ukratko sadržaj svakog od njih. Treba samo da date osnovnu skicu svakog poglavlja. U ovom trenutku ne treba da mi ispričate celu priču, već samo da mi date obrise priče. Ovaj prvi deo intervjua traje najviše 20 minuta, pa vas molim da opisi poglavlja budu relativno kratki.
[Intervjuer može želeti da traži pojašnjenja i elaboracije u bilo kom trenutku tokom ovog dela, a i drugih delova, ali postoji opasnost od prečestog prekidanja. Ako subjekt završi za manje od 10 minuta, onda on nije rekao dovoljno i intervjuer treba da traži nešto više detalja. Ako pak subjekt izgleda kao da će nastaviti preko pola sata, treba ga pažljivo i blago navesti da ubrza, ali ne tako da on oseti da treba da žuri. Ovo je najotvoreniji deo intervjua i ima najveći projektivni potencijal. Zato smo veoma zainteresovani za to kako subjekat na sopstveni način organizuje odgovor. Pazite da ga ne organizujete vi umesto subjekta.]
II. Ključni događaji ili scene
Nakon što ste dali pregled poglavlja u svojoj priči, molim vas da se koncentrišete na ključne događaje koji mogu da se ističu „bold slovima“ u vašoj priči. Ključni događaj je događaj ili specifični incident koji se dogodio u neko određeno vreme i na određenom mestu. Od pomoći je ako takav događaj shvatite kao specifičan trenutak u vašoj životnoj priči koji se iz nekog razloga ističe. Tako, određeni razgovor koji ste, recimo, vodili sa svojom majkom kad ste imali 12 godina ili neka konkretna odluka koju ste doneli jednog popodneva prošle godine mogu biti ključni događaji. To su određeni trenuci smešteni u određeno vreme i na određeno mesto, u kojima učestvuju određeni likovi, dešavaju se neki postupci, misli, osećanja. Čitav letnji raspust, čak i ako je bio posebno veseo ili tužan ili značajan na određeni način, ili veoma teška godina u srednjoj školi, ne bi mogli da se smatraju ključnim događajima jer su se odvijali tokom dužeg vremenskog perioda (oni više liče na životna poglavlja). Za svaki od osam ključnih događaja koje ćemo razmatrati zamoliću vas da detaljno opišete šta se dogodilo, gde se i kada dogodilo, ko je bio uključen u događaj, o čemu ste mislili i šta ste osećali tokom tog događaja. Uz to ću vas zamoliti da mi ispričate zašto smatrate da je ta scena važna u vašem životu. Šta ta scena govori o vama kao o osobi? Molim vas da budete određeni.

Događaj 1. Vrhunac, zenit, najviša tačka

Ovakvo iskustvo predstavlja visoku, možda najvišu tačku u vašem životu. To bi mogao biti trenutak ili epizoda u priči u kojoj ste iskusili izuzetno pozitivna osećanja, poput radosti, uzbuđenja, velike sreće, uzdizanja ili dubokog unutrašnjeg mira. Danas se ova epizoda ističe u vašem sećanju kao jedna od najboljih, najviših, najlepših scena ili trenutaka u vašoj životnoj priči. Molim vas da opišete ovaj pozitivan događaj u detalje. Šta se dogodilo, gde i kada, ko je bio uključen u događaj i šta ste uradili, mislili i osećali? Takođe vas molim da kažete par reči o tome zašto smatrate da je baš taj određeni trenutak bio toliko dobar, kakav je uticaj on imao na vas i šta ta scena može reći o vama kakvi ste tada bili ili kakvi ste sada.
[Intervjuer treba da obezbedi da subjekt posveti pažnju svim ovim pitanjima, posebno onim koja se odnose na uticaj događaja i ono što on govori o osobi. Ne prekidajte opis događaja. Radije tražite dodatne detalje, ako je neophodno, nakon što subjekt završi inicijalnu deskripciju događaja.]

Događaj 2. Negativno iskustvo, niska tačka
Ovo je „niska tačka“. Ona je suprotnost doživljaju koji se označava kao zenit ili vrhunac. Pokušajte da se setite specifičnog iskustva kada ste osetili ekstremno negativne emocije, kao što su očaj, razočarenje, užas, krivica itd. To iskustvo bi trebalo da bude jedna od „niskih tačaka“ u vašoj životnoj priči. Iako je u pitanju neprijatno sećanje, bilo bi ipak značajno da pokušate da budete detaljni i ispričate događaj. Šta se dogodilo, gde i kada, ko je bio uključen u događaj i šta ste uradili, mislili i osećali? Takođe vas molim da kažete par reči o tome zašto smatrate da je baš taj određeni trenutak bio toliko loš, kakav je uticaj on imao na vas i šta ta scena može reći o vama kakvi ste tada bili ili kakvi ste sada.

Događaj 3. Prekretnica.
Kada se neko osvrne na svoj život, obično može da odredi izvesne prekretnice ili tačke preokreta – epizode tokom kojih je osoba pretrpela značajne promene. Prekretnice mogu da se pojave u mnogim sferama života – u odnosima sa drugim ljudima, u poslu i školi, interesovanjima itd. Posebno me zanima prekretnica u vašem shvatanju sebe. Molim vas da identifikujete posebnu epizodu u svojoj životnoj priči koju sada smatrate prekretnicom. Ako smatrate da vaša životna priča nema prekretnica, opišite posebnu epizodu koja je od svih najbliža tome da se shvati kao prekretnica.

[Ako subjekt ponovi raniji događaj, zamolite ga da izabere neki drugi. Svaki od osam ključnih događaja u ovom delu treba da bude zaseban. Potrebno je da osoba opiše 8 različitih događaja. Ako je subjekat pomenuo ovaj događaj u okviru odeljka „Životna poglavlja“, ponovo ćemo ga saslušati. Ponekad je neizbežna ovakva redundanca.]
Događaj 4. Najranije sećanje
Setite se sada svog detinjstva, idite u prošlost onoliko daleko koliko možete. Molim vas da izaberete relativno jasno sećanje iz svojih najranijih godina i opišete ga donekle detaljno. Nije potrebno da ovo sećanje bude posebno značajno za vaš sadašnji život. Ono može biti značajno samo po tome što je prvo ili jedno od prvih sećanja koja imate, jedna od prvih scena u vašoj životnoj priči. Sećanje bi trebalo da bude dovoljno detaljno da bi moglo da se okvalifikuje kao događaj. To znači da treba da izaberete prvo sećanje iz detinjstva u vezi sa kojim možete da kažete šta se dogodilo, ko je bio uključen u događaj i šta ste mislili i osećali. Pokušajte da procenite što približnije koliko ste godina imali u vreme tog događaja.
Događaj 5. Značajna scena iz detinjstva. 
Sada opišite drugo sećanje iz detinjstva, iz kasnijeg detinjstva, koje se ističe kao posebno važno ili značajno. To može biti pozitivno ili negativno sećanje. Šta se dogodilo? Ko je učestvovao u događaju? Šta ste vi uradili? Šta ste mislili i osećali? Kakav uticaj je događaj imao na vas? Šta on govori o tome kakvi ste tada bili i kakvi ste sada? Zašto je taj događaj važan? 
Događaj 6. Značajna scena iz perioda adolescencije
Opišite specifičan događaj iz svojih tinejdžerskih godina koji se ističe kao posebno važan ili značajan.
Događaj 7. Značajna scena iz odraslog doba

Opišite specifičan događaj iz svog perioda odraslosti (recimo, posle 20 godine) koji se ističe kao posebno važan ili značajan.

Događaj 8. Još jedna značajna scena 
Opišite još jedan događaj iz bilo kog perioda svog života koji se ističe u vašem sećanju kao posebno važan ili značajan.
III. Životni izazovi
Sledeći deo odnosi se na različite izazove, borbe i probleme na koje ste nailazili tokom života. Počeću sa opštim izazovom, a onda ću se fokusirati na tri posebne oblasti ili pitanja gde mnogi ljudi doživljavaju izazove, probleme ili krize.

1. Životni izazov. Osvrćući se na sopstveni život, molim vas identifikujte i opišite šta sada smatrate najvećim pojedinačnim izazovom s kojim ste se suočili u svom životu. Kakav je to izazov ili problem bio? Kako se on razvio? Kako ste se nosili s njim? Da li su vam drugi ljudi pomagali u tome? Kakav je njegov značaj u vašoj životnoj priči?

2. Zdravlje. Osvrćući se na sopstveni život, molim vas identifikujte i opišite scenu ili period u svom životu, uključujući sadašnjost, tokom koje ste vi ili blizak član porodice bili suočeni sa velikim zdravstvenim problemom, izazovom ili krizom. Molim vas da opišete detaljno u čemu se sastojao ili sastoji taj zdravstveni problem i kako se on razvio. Uz to, molim vas da ispričate kako ste se suočili i nosili sa tim problemom i kakav je uticaj ova životna kriza ili problem imala na vas i na vašu globalnu životnu priču.  

3. Gubitak. Tokom svog života ljudi svakako pretrpe gubitke neke vrste. Pod gubitkom ovde podrazumevam gubitak značajnih osoba u vašem životu, možda zbog smrti ili razdvajanja. Ovo su interpersonalni gubici – gubici osobe. Osvrćući se na ceo sopstveni život, molim vas identifikujte i opišite najveći interpersonalni gubitak koji ste doživeli. To može biti gubitak koji ste iskusili u bilo koje vreme u svom životu, od detinjstva do sadašnjosti. Molim vas opišite ga. Kako ste se suočavali i nosili s njim? Kakav efekat je on imao na vas i vašu životnu priču? 

4. Neuspeh, žaljenje. Svako doživljava neuspehe i žali zbog nečeg u životu, čak i kad su u pitanju najsrećniji i najveseliji životi. Molim vas identifikujte i opišite najveći neuspeh ili žaljenje koje ste doživeli. Neuspeh ili žaljenje može da se dogodi u bilo kojoj oblasti života – posao, porodica, prijateljstva, ili u bilo kojoj drugoj oblasti. Molim vas opišite neuspeh ili žaljenje i način kako je do njega došlo. Kako ste izašli na kraj s tim neuspehom? Kakav efekat je taj neuspeh imao na vas i vašu životnu priču? 

IV. Uticaji na životnu priču: pozitivni i negativni

Pozitivni
Molim vas da identifikujete pojedinačnu osobu, grupu ljudi ili neku organizaciju ili instituciju koja ima ili koja je imala najveći pozitivan uticaj na vašu priču. Molim vas da opišete tu osobu, grupu ili organizaciju i to na koji je način ona imala ili ima pozitivan uticaj na vašu priču.
Negativni

Molim vas da identifikujete pojedinačnu osobu, grupu ljudi ili neku organizaciju ili instituciju koja ima ili koja je imala najveći negativni uticaj na vašu priču. Molim vas da opišete tu osobu, grupu ili organizaciju i to na koji je način ona imala ili ima negativan uticaj na vašu priču.
V. Alternativne budućnosti za životnu priču
Pošto ste mi govorili o svojoj prošlosti, molim vas da sada razmotrite budućnost. Pokušajte da zamislite dve različite budućnosti za svoju životnu priču.

Pozitivna budućnost

Prvo, molim vas opišite pozitivnu budućnost. Opišite šta  biste voleli da se dogodi u budućnosti vaše životne priče, uključujući to koje ciljeve ili snove biste mogli ostvariti u budućnosti. Molim vas da pokušate da budete realistični dok ovo radite, da mi pružite sliku onoga što biste realistično voleli da se dogodi u budućim poglavljima i scenama vaše životne priče.

Negativna budućnost
Sada vas molim da opišete negativnu budućnost. Odnosno, molim vas da opišete visoko nepoželjnu budućnost, onakvu kakva se plašite da bi se mogla dogoditi ali se nadate da se neće dogoditi. Ponovo pokušajte da budete realistični. Drugim rečima, molim vas da mi pružite sliku negativne budućnosti vaše životne priče za koju postoji mogućnost da se dogodi, ali se nadate da se neće dogoditi.

[Pokušajte da dobijete što više konkretnih detalja].

VI. Lična ideologija
Sada želim da vam postavim nekoliko pitanja o vašim fundamentalnim uverenjima i vrednostima i pitanjima značenja i moralnosti u vašem životu. Molim vas da malo razmislite o svakom od ovih pitanja.

1. Religijske/moralne vrednosti. Razmotrite na trenutak religijske ili duhovne aspekte svog života. Molim vas opišite ukratko svoja religijska uverenja i vrednosti, ako su vam ona stvarno značajna. Bez obzira na to da li ste religiozni ili ne, molim vas opišite vaš globalni moralni pristup životu.

2. Političke/društvene vrednosti. Kako pristupate političkim ili društvenim pitanjima? Da li imate posebno političko gledište? Da li postoje socijalna pitanja u vezi sa kojima imate snažna osećanja? Molim vas objasnite.

3. Promene, razvoj religioznih i političkih gledišta. Molim vas da ispričate priču o tome kako su se vaša religiozna, moralna ili politička shvatanja i vrednosti razvijala tokom vremena. Da li su se ona menjala značajno? Molim vas objasnite.

4. Šta je najznačajnija vrednost u ljudskom životu? Molim vas objasnite.

5. Drugo. Šta biste još mogli da mi kažete što bi mi pomoglo da shvatim vaša fundamentalna uverenja i vrednosti o životu i svetu? Šta biste još mogli da mi kažete što bi mi pomoglo da shvatim vašu globalnu filozofiju života?
VII. Životna tema

Osvrćući se na svoju životnu priču sa svim njenim poglavljima, scenama i izazovima, i gledajući na prošlost i unapred u budućnost, da li primećujete centralnu temu, poruku ili ideju koja se proteže kroz priču? Šta je glavna tema u vašoj životnoj priči? Molim vas objasnite.
VIII. Ostalo

Šta bi još trebalo da znam da bih razumeo/la vašu životnu priču?
Refleksija (neobavezno, za kraj)
Hvala vam na ovom intervjuu. Imam samo još jedno pitanje za vas. Mnoge priče koje ste mi ispričali su o iskustvima koja se izdvajaju iz svakodnevice. S obzirom na to da ljudi obično ne pričaju drugima svoje životne priče na ovakav način, da li biste mogli da kažete kakav je ovaj današnji intervju bio za vas? Kako ste se osećali tokom intervjua? Šta mislite kakav je uticaj imao ovaj intervju na vas? Imate li neki komentar na proces intervjua?

